पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। आप हर बैठक में बीआरटीएस का काम पूरा करने के लिए डेडलाइन बढ़ाने की बात कहते हैं, अब किसी भी हाल में डेडलाइन नहीं बढ़ेगी। हर हाल में आपको 30 जून से पहले बीआरटीएस का काम पूरा करना होगा। यदि तय समय तक काम पूरा नहीं हुआ तो फिर इसके नतीजे भुगतने के लिए तैयार रहें। बुधवार को संभागीय कमिश्नर एसबी सिंह ने बीआरटीएस की समीक्षा बैठक में निर्माण एजेंसियों व निगम अधिकारियों से ये बात कही।
संभागीय कमिश्नर ने कहा कि पहले ही ये बताया जा चुका है कि बीआरटीएस की कितनी प्राथमिकता है, फिर भी बार बार डेडलाइन बढ़ाने के लिए बहाने क्यों बनाए जा रहे हैं। ये काम कोई अनंतकाल तक चलने वाला नहीं है। अब किसी भी सूरत में काम पूरा करने के लिए और मोहलत नहीं दी जाएगी। हर हाल में 30 जून तक काम पूरा करना होगा। कमिश्नर ने अधिकारियों से कहा कि ठेकेदार की एक टीम के भरोसे पूरा काम न छोड़ें। अलग-अलग टीम बनाकर काम करें। अलग-अलग काम के लिए अलग-अलग टीम को जिम्मा दें। कमिश्नर ने कहा कि इस काम में फेल नहीं होना है, फेल होने के नतीजे अच्छे नहीं होंगे।
बैठक के दौरान कमिश्नर ने कॉरिडोर में हबीबगंज पर बन रहे रेलवे ओवर ब्रिज, कमला पार्क और जीएडी चौराहे पर बन रहे फ्लाईओवर के निर्माण के संबंध में भी जानकारी ली। बैठक में निगम अधिकारियों ने बताया कि फ्लाई ओवर के अलावा कॉरिडोर का अधिकांश काम हो गया है। 30 जून तक काम पूरा कर लेने का भी उन्होंने भरोसा दिलाया।
गौरतलब है कि मिसरोद से आरआरएल तिराहे तक ड्राय रन शुरू हो चुका है। १५ जून से संत हिरदाराम नगर हिस्से में भी ड्राय रन शुरू किया जाएगा। इसमें जो दिक्कतें आएंगी, उसे दूर कर कॉरिडोर में नियमित रूप से बसें चलाई जाएंगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn